РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/47-17

17. март 2017. године

Б е о г р а д

З А П И С Н И К

12. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 15. МАРТА 2017. ГОДИНЕ

Седница је почела у 11,15 часова.

Одбор је, у складу са чланом 42. став 4. Пословника Народне скупштине, одржао 12. седницу ван седишта Народне скупштине, у Општини Владимирци, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Марјана Мараш, Мирослав Алексић, мр Марко Миленковић и проф. др Миладин Шеварлић, као и Звонимир Ђокић (заменик Јасмине Обрадовић), Золтан Пек (заменик Арпада Фремонда) и Драган Јовановић, заменици чланова Одбора.

 Седници нису присуствовали чланови Одбора: Јасмина Обрадовић, Арпад Фремонд, Горан Јешић, Нада Лазић и Ненад Божић.

 Седници је присуствовао и народни посланик Љубинко Ракоњац.

 Седници су присуствовали представници Министарства пољопривреде и заштите животне средине: Велимир Станојевић, државни секретар, Будимир Плавшић, начелник Одељења за здравствену заштиту и заштиту добробити животиња, Жарко Радат, директор Управе за аграрна плаћања, проф. др Југослав Николић, директор Републичког хидрометеоролошког завода; Милорад Милинковић, председник општине Владимирци и Владан Милошевић, председник Скупштине општине Владимирци као и представници средстава јавног информисања.

 Пре преласка на дневни ред седнице, Маријан Ристичевић дао је реч председнику Општине Владимирци, Милораду Милинковићу, који је поздравио све присутне и захвалио се Одбору због одржавања седнице у њиховом месту.

Одбор је једногласно усвојио следећи

Дневни ред

1. Разматрање проблема везано за ненаплаћене обавезе за пензијско, инвалидско и здравствено осигурање пољопривредника;
2. Питање акцизе за гориво у пољопривредној производњи и такси на електрична бројила у пољопривредном газдинству;
3. Актуелна питања из области ветерине;
4. Разматрање функционисања заштите од града;
5. Разно.

Прва тачка дневног реда **- Разматрање проблема везано за ненаплаћене обавезе за пензијско, инвалидско и здравствено осигурање пољопривредника;**

У уводним напоменама, Маријан Ристичевић предложио је да се репрограмира камата и део дуга када су у питању ненаплаћене обавезе за пензијско, инвалидско и здравствено осигурање пољопривредника, а које тренутно износе 1,5 милијарди евра.

Велимир Станојевић истакао је, говорећи о ненаплаћеним обавезама за пензијско, инвалидско и здравствено осигурање пољопривредника, да је потребно донети измене постојећег закона o пензијском и инвалидском осигурању, којима би се отписале камате и део главнице ненаплаћених обавеза за пензијско, инвалидско и здравствено осигурање пољопривредника и које би омогућиле да се будући износ обавеза одређује сразмерно економској снази малих и средњих пољопривредних газдинстава, односно сразмерно приходу газдинства и стварно обрадивој површини. Министарство пољопривреде и заштите животне средине је било иницијатор формирања радне групе која се бави овим проблемом, а коју чине представници Министарства пољопривреде и заштите животне средине, Министарства финансија и Министарства за рад, запошљавање, борачка и социјална питања.

У дискусији су учествовали народни посланици: Маријан Ристичевић, Мирослав Алексић, Милија Милетић, Драган Јовановић, Золтан Пек и проф. др Миладин Шеварлић.

Након расправе о тачки дневног реда, Одбор је једногласно, донео следећи

 З а к љ у ч а к

Одбор препоручује Влади, Министарству финансија и другим министарствима, органима и надлежним институцијама да се доспеле обавезе и камате по основу доприноса за пензијско и инвалидско осигурање и по основу доприноса за здравствено осигурање репрограмирају и да се део дуга опрости. Да се у што скоријем периоду измене одредбе закона који уређује пензијско и инвалидско осигурање и закона који уређује здравствено осигурање и прилагоде стварној економској и социјалној ситуацији у којима се налазе мала и средња пољопривредна газдинства.

Друга тачка дневног реда**- Питање акцизе за гориво у пољопривредној производњи и такси на електрична бројила у пољопривредном газдинству;**

У уводним напоменама, Велимир Станојевић истакао је да се уводи нови систем субвенционисања горива у складу са врстом производње и по принципу платних картица и он ће функционисати од наредне године. Маријан Ристичевић похвалио је ову меру, али и упозорио да овакве мере увек са собом носе и злоупотребе, и да се оне морају спречити чешћим контролама. Такође, државни секретар истакао је да су нове подстицајне мере које су привукле велико интересовање јавности набавка трактора снаге до 100 кW за воћарско-виноградарску и повртарску производњу, средства намењена младим пољопривредним произвођачима, инвестиције у прерађивачком сектору, подизање и набавка опреме за фарме.

У дискусији су учествовали народни посланици: Маријан Ристичевић, проф. др Миладин Шеварлић, Милија Милетић, Мирослав Алексић, Драган Јовановић и Марко Гавриловић.

Након расправе о тачки дневног реда, Одбор је једногласно, донео следећи

 З а к љ у ч а к

Одбор подржава намеру Владе и Министарства пољопривреде и заштите животне средине о ослобађању дела дажбина из цене дизел горива за пољопривредну производњу, те да се такса на електрична бројила која се искључиво користе за пољопривредну производњу укине. Одбор препоручује да се обезбеди адекватна контрола коришћења ових права.

Трећа тачка дневног реда **- Актуелна питања из области ветерине;**

У уводним напоменама, Маријан Ристичевић подсетио је да је на иницијативу чланова Одбора из претходног сазива НСРС, формиран Оперативни штаб за координацију примене мера за спречавање, сузбијање и искорењивање нодуралног дерматитиса, болести квргаве коже говеда. Такође, рекао је да је претходних година спроведена делимична, а не потпуна вакцинација против болести „плавог језика“, а да имунитет није покривао одговарајући период у години. Што се тиче нодуралног дерматитиса, истакао је да су губици у сточном фонду мањи, него у суседним земљама.

Будимир Плавшић нагласио је да се тренутно спроводи конкурс за тзв. поделу терена тј. овлашћивање ветеринарских станица за спровођење послова из програма мера здравствене заштите животиња. Нацрт правилника о утврђивању програма мера здравствене заштите животиња за ову годину је завршен и очекује се да ће бити брзо објављен. Ради се и на припреми прописа и мониторинга, односно обука за три кључне области у ветерини: зоонозе, болести које се преносе путем хране и антимикробна резистенција. Буџет за 2017. годину је повећан у смислу унапређења спровођења мера здравствене заштите животња као и унапређење система безбедности хране. Србија има успоставњен адекватан систем праћења и контроле заразних болести животиња, а са ветеринарским станицама су одређене приоритетне болести које се контролишу.

У дискусији су учествовали народни посланици: Маријан Ристичевић, Милија Милетић и Жарко Богатиновић.

Након расправе о тачки дневног реда, Одбор је једногласно, донео следећи

 З а к љ у ч а к

Одбор препоручује Министарству пољопривреде и заштите животне средине и надлежним службама да се води рачуна о безбедности хране, заштити здравља животиња, благовременој вакцинацији животиња, да се што пре превазиђе проблем класичне куге свиња и других болести и да се строго води рачуна око праведне и прописане расподеле терена ветеринарским станицама у спровођењу мера здравствене заштите животиња.

 Одбор препоручује да се размотри могућност опоравка појединих ветеринарских станица кроз јавне службе које су у стечају, а битне су за спровођење мера у заштити здравља животиња.

 Четврта тачка дневног реда **- Разматрање функционисања заштите од града;**

У уводним напоменама, проф. др Југослав Николић изнео је планове везане за почетак сезоне одбране од града, која почиње 15. априла. У оквиру припреме сезоне, покренути су семинари и лекарски прегледи стрелаца који ће бити завршени до 3. априла ове године. Одзив стрелаца је углавном добар са изузетком појединих општина. На почетку сезоне, Завод ће располагати са око 7400 ракета, на око 1350 лансирних станица. По његовим речима, све локалне самоуправе су обавештене о финансијским условима рада стрелаца, уз молбу да размотре могућност додатног стимулисања за рад стрелаца. У појединим општинама и дање постоје проблеми због тога што локални ревизори не признају тумачење члана 9. Закона о одбрани од града, а које је дало Министарство пољопривреде и заштите животне средине, по којима локалне самоуправе могу да додатно финансирају рад стрелаца и куповину противградних ракета. Такође, у току је реализација пилот пројекта постављања 30 аутоматизованих лансера, који су производ компаније „Трајал Крушевац“.

У дискусији су учествовали народни посланици: Маријан Ристичевић, Верољуб Матић, Звонимир Ђокић и проф. др Миладин Шеварлић.

Након расправе о тачки дневног реда, Одбор је једногласно, донео следећи

 З а к љ у ч а к

Одбор похваљује делимично побољшање у заштити од града постигнуто у последњих годину дана. Одбор препоручује министарствима и РХМЗ-у да се посвете адекватном планирању и благовременој и што потпунијој заштити од града. С тим у вези, да Министарство финансија обезбеди финансијска средства за занављање опреме, поправку опреме и набавку ракета за одбрану од града. Одбор препоручује да се посебна пажња обрати у заштити од града у областима која се претежно баве воћарством и повртарством. Одбор указује Државној ревизорској институцији да је новим Законом о одбрани од града, чланом 9. став 1. тачка 2. и 3. дозвољено учешће локалних самоуправа у финансирању стрелаца у заштити од града кроз непосредну сарадњу са надлежним органом, односно обезбеђивање подршке за функционисање система одбране. Одбор препоручује да се обезбеди да се у надокнади штете од осигуравајућих друштава поштује одговарајућа процена надлежних комисија.

Пета тачка дневног реда **– Разно**

Под тачком разно, проф. др Миладин Шеварлић предложио је да се на некој од наредних седница, разматра коришћење расположивих ресурса којима газдују јавна предузећа „Србијашуме“ и „Војводинашуме“, за потребе развоја пољопривредне производње. Затим, указао је и на све већи проблем нестанка робе у складиштима откупљивача пољопривредних производа.

Пошто других питања и предлога није било, седница је закључена у 15,45 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић